**ZAŠTO UPISATI DIJETE U OŠ RUDE?**

Škole Grada Samobora susreću se s dva potpuno suprotna problema: dok je školama Samobor i Bogumila Tonija problem previše učenika, Rudama problem stvara manjak učenika.

Stoga smo odlučili budućim učenicima i roditeljima ukratko predstaviti školu, ukazati na njene prednosti i pozvati roditelje i buduće učenike da nas i sami upoznaju prije nego što donesu odluku o upisivanju svog djeteta u 1. razred.

Jedna od glavnih prednosti naše škole svakako su **UVJETI RADA.**

Razredni odjeli u prosjeku imaju oko 15-ak učenika, što nam daje priliku da osobno upoznamo svako dijete, posvetimo se njegovim potrebama te da odvojimo potrebno vrijeme za svakog ponaosob. Individualnim se potrebama mogu posvetiti ne samo razrednici i predmetni učitelji, nego i stručni suradnici škole koji brinu za svega 150 djece. Dopunska i dodatna nastava tako se nerijetko održavaju i za samo jednog učenika, što ih izjednačava s individualnom nastavom.

Cjelokupna izborna nastava integrirana je u postojeći raspored tako da djeca ne moraju dolaziti u suprotan turnus. Prema školskom rasporedu ravnaju se i linije redovne te kružne vožnje, a kad se raspored iz nekog razloga mora izmijeniti, mijenja se i red kružne vožnje.

Sljedeća je prednost **OPREMLJENOST.**

Sve su učionice opremljene laptopima i projektorima, televizorima, DVD-ima i CD-playerima. Jedna učionica ima i interaktivnu ploču.

Niži razredi matične škole su od početka školske godine 2013./14. u sustavu eDnevnika, što znači da je u potpunosti napušten stari način vođenja pedagoške dokumentacije te da roditelji u svako doba putem interneta mogu dobiti uvid u ocjene i bilješke.

Fotokopije koje se učenicima daju, bilo u vidu dodatnih materijala ili ispita znanja, besplatne su, isto kao i posuđivanje pribora u slučaju da učenik nešto zaboravi.

Sa školom je povezana i nova sportska dvorana u kojoj se održavaju satovi tjelesne i zdravstvene kulture, neki izvannastavni sadržaji te po potrebi i školske priredbe.

Kao dobru stranu navodimo **SIGURNOST** zgrade i opreme.

Kompletan prostor škole je pod video nadzorom tako da se kod incidenta može točno pratiti tijek događaja.

Školsko je dvorište omeđeno, a igralište je tribinama odvojeno od prometnice. Učenici mogu koristiti i dječji park sa spravama koji se nalazi na umjetnoj travi na krovnom podestu dvorane.

Sukobi i nezgode vrlo su rijetki stoga što na 50-ak djece u nižem te 80-ak djece u višem turnusu paze 2 dežurna učitelja, spremačica i domar.

Povoljni uvjeti rada te opremljenost rezultiraju i jako dobrim **USPJEHOM** naših učenika. Najbolji pokazatelj govori da se prošle godine od 24 učenika 8. razreda njih čak 23 upisalo u srednju školu koja im je bila 1. izbor, a samo jedan učenik u školu 2. izbora.

Srednja ocjena na kraju školske godine 2012./13. bila je 4.40.

Iako ih je brojčano malo, učenici su bili solidno zastupljeni na natjecanjima: do razine županijskog natjecanja plasirali su se iz matematike, vjeronauka, biologije, kemije, njemačkog, engleskog, rukometa, šaha, a svake godine vrlo visoko kotiramo i na državnom natjecanju iz informatike.

I **MANJI BROJ UČITELJA** ima svoje prednosti. Svima je omogućeno sudjelovanje na stručnim usavršavanjima, čime se profesionalno obogaćuju i razvijaju, ali i svojim učenicima prenose najnovije metode rada i aktualna saznanja o odgojno-obrazovnom procesu.

Učitelji su nositelji mnogobrojnih izvannastavnih aktivnosti: od likovnih družina, novinarske grupe, glagoljaške grupe, dramsko-literarne družine do rukometne ekipe, eko grupe i zbora.

S obzirom na interes učenika biraju se **IZVANNASTAVNE AKTIVNOSTI** čiji su nositelji vanjski suradnici: folklor, tamburaški orkestar, rukomet, foto grupa, gastro grupa, stari zanati… Velik je broj učenika koji su uključeni u te aktivnosti koje prezentiraju ne samo unutar škole, već i na događanjima kao što su Dan župe, Dan Grada Samobora, Samoborski proljetni sajam, Dani rudarske greblice i dr.

**OTVORENOST** škole prema lokalnoj zajednici, suradnji, druženju s drugim školama te angažiranju u raznim akcijama te prigodom raznih društvenih događanja jedna je od posebnosti naše škole. Tako smo samo od početka školske godine 2013./14. bili domaćin okupljanju Hrvatskog učiteljskog društva povodom Dana učitelja, gradskog natjecanja u šahu i međugradskog natjecanja Lidrano, dok nas u travnju čeka i županijsko natjecanje u rukometu. Obilježili smo Dan škole i župe, prigodnom priredbom božićne blagdane i Dan sjećanja na poginule hrvatske branitelje. U tijeku je izdavanje i kajkavske zbirke učeničkih radova te još mnogo toga.

Od ostalih **MOGUĆNOSTI**, vašem djetetu nudimo čekanje organiziranog prijevoza u školi, pod nadzorom odrasle osobe, uz odabrani televizijski program ili društvene igre, boravak u knjižnici ili bilo kojem drugom slobodnom prostoru. Ukoliko bi bilo zainteresiranih, možemo ponuditi i 2 obroka dnevno, jedan kao redovnu užinu te drugi u obliku ručka. Valja napomenuti da je u područnoj školi, koja ima status planinske škole, dakle škole s otežanim uvjetima rada, prehrana za sve učenike besplatna.

Dođite, upoznajte nas! Rado ćemo vas primiti, pokazati vam školu, odgovoriti na svako vaše pitanje, poslušati vaše ideje i sugestije. Veselimo se vašem dolasku!

djelatnici i učenici OŠ Rude